শিয়ালদহ দক্ষিণ শাখায় রেল অবরোধ পুরুষ যাত্রীদের, কেন?

কলকাতা: লোকাল ট্রেনে (Local Train) লেডিজ কামরা বাড়ানো ঘিরে রীতিমতো আগুন জ্বলল দক্ষিণ বারাসতে (South Barasat)। মঙ্গলবার সকালে দক্ষিণ ২৪ পরগনার একাধিক স্টেশনে রেললাইনে বসে পড়লেন ক্ষুব্ধ পুরুষ যাত্রীরা। তাঁদের অভিযোগ, সম্প্রতি শিয়ালদহ ডিভিশনের সব শাখার ট্রেনে লেডিজ কামরার সংখ্যা বেড়ে গিয়েছে। যেখানে আগে কেবল সামনের ও পেছনের দুটি কামরা ছিল মহিলাদের জন্য, সেখানে এখন সংযোজন হয়েছে আরও কামরা। ফলে জেনারেল কামরার জায়গা কমে যাওয়ায় নাকাল হচ্ছেন পুরুষ যাত্রীরা।

অফিস টাইমে এমনিতেই বাদুরঝোলা অবস্থায় ট্রেনে চড়তে হয়। তার উপর কামরার সংখ্যা কমে যাওয়ায় প্রবল সমস্যায় পড়েছেন সকলে। দীর্ঘদিনের অসহ্য এই যন্ত্রণা এবার ফেটে পড়ল ক্ষোভে। এদিন সকালেই দক্ষিণ বারাসত, ধপধপি ও মথুরাপুর স্টেশনে রেল লাইনের উপর বসে পড়েন অসন্তুষ্ট পুরুষ যাত্রীরা। তাঁদের স্পষ্ট দাবি, অবিলম্বে কমাতে হবে লেডিজ কামরার সংখ্যা। কারণ, অধিকাংশ সময়েই বাড়তি লেডিজ কামরা ফাঁকা পড়ে থাকে। অথচ জেনারেল কামরায় পা রাখারও জায়গা থাকে না।

আরও পড়ুন: গরম থেকে কবে মিলবে মুক্তি? জানুন আবহাওয়ার বিস্তারিত আপডেট

এই অবরোধের জেরে সকাল থেকেই স্তব্ধ হয়ে পড়ে শিয়ালদহ শাখার লোকাল ট্রেন চলাচল। একের পর এক স্টেশনে দাঁড়িয়ে থাকে ট্রেন, বেড়ে যায় যাত্রীর ভিড়। গন্তব্যে পৌঁছনোর আশায় ব্যস্ত অফিসযাত্রীরা পড়েন চূড়ান্ত ভোগান্তিতে। অভিযোগ, এমন হেনস্তার জন্য রেলের ভুল পরিকল্পনাই দায়ী।

শেষ পর্যন্ত রেল কর্তৃপক্ষের আশ্বাসে অবরোধ উঠে যায় বটে, তবে ততক্ষণে ট্রেনের শিডিউল ভেঙে পড়ে। এখনও ধীর গতিতে চলছে লোকাল ট্রেন। যদিও যাত্রীদের দাবি, যতক্ষণ না মহিলা কামরার সংখ্যা কমানো হচ্ছে, ততদিন এই সমস্যার সমাধান হবে না।

দেখুন আরও খবর: